Pakomi

Pakomi (Thebe, Luxor, 292 - Pbow, 9 Mei 348) alikuwa askari, halafu mmonaki wa Misri, maarufu kwa kuanzisha abasia ya kwanza (320 hivi) na kwa kutunga kanuni ya kwanza ya maisha ya utawa. 

Mpaka leo maisha hayo yanafuatwa hasa Ethiopia, lakini athari zake zinaonekana katika umonaki na mashirika mbalimbali ya kitawa, hata katika Kanisa la magharibi.

Anaheshimiwa na Kanisa Katoliki na madhehebu mengine mbalimbali ya Ukristo kama mtakatifu. 

Sikukuu yake inaadhimishwa kila mwaka tarehe ya kufa kwakeMartyrologium Romanum: ex Decreto Sacrosancti oecumenici Concilii Vaticani II instauratum auctoritate Ioannis Pauli P.P. II promulgatum, Romae 2001, ISBN 8820972107 au tarehe 15 Mei.

Maisha na karama
Muda mfupi baada ya maisha ya upwekeni ya Antoni abati, katika nchi ileile, yalianza maisha ya pamoja ambamo mali na vilevile mang’amuzi ya Kiroho yashirikishwe, hata kwa waamini wa ulimwenguni. 

Wa kwanza kutunga kanuni kwa watawa ni Pakomi, askari aliyeongokea imani kwa kuona Wakristo waliotumikia wafungwa kwa upendo. Mang’amuzi hayo ya awali yalimuangazia kuwa Mungu ni upendo yakaathiri maisha na mafundisho yake yote. 

Hivyo, baada ya kushika kwa miaka 7 umonaki huko Misri Kusini, chini ya Palemon, akajisikia wito wa kuishi na wengine kwa upendo akaanzisha maisha ya pamoja upwekeni. Tena, kwa ombi la dada yake, karibu na monasteri za kiume kulikuwa na nyingine ya kike https://www.santiebeati.it/dettaglio/52450.

Muundo huo mpya wa umonaki ulitegemea matatu: upweke, mwanzilishi na kanuni. Ndani ya ile aliyoandika jina “ndugu” linashika nafasi ya “mmonaki”.

Mbali ya mafungo na sala ndefu, Pakomi alisisitiza kujikana kwa ajili ya wengine, yaani kuwa na utiifu, huruma na misaada ya kila aina: ndiyo njia ya upendo ambayo iliagizwa na Bwana na kufanya maisha ya pamoja yawe bora kuliko upweke kamili. 

Sawa na sala na ibada, milo yote ilikuwa ya pamoja, kama vile mapato ya kazi, zilizopangwa na kiongozi kila asubuhi, yalivyotakiwa kuingia katika mfuko wa jumuia. 

Kwa busara yake, Pakomi alipanga hatua za malezi ya awali, akisisitiza kukariri sehemu ndefu ya Biblia pamoja na kufanya kazi kwa mikono. 

Kanuni hiyo ikaja kuathiri moja kwa moja maisha ya watawa na kanuni zao mashariki na magharibi vilevile, na ndiyo inayoongoza umati wa wamonaki wa Ethiopia tangu mwaka 500 hivi hadi leo.

Tazama pia
Watakatifu wa Agano la Kale
Orodha ya Watakatifu Wakristo
Orodha ya Watakatifu wa Afrika
Orodha ya Watakatifu Wafransisko
Mababu wa jangwani

Tanbihi

Marejeo ya Kiswahili
 John Kabeya na wengine - Maisha ya Watakatifu – ed. T.M.P. Book Department – Tabora 1965, 1989, uk. 160-161
 Pd. Leandry Kimario, O.F.M.Cap. - Mfahamu Mtakatifu Somo Wako - Maisha ya Watakatifu wa Kila Siku pamoja na Watakatifu Wafransisko - Toleo la pili - Dar es Salaam 2021, uk. 135-136

 Viungo vya nje 
 Opera Omnia, yaani maandishi yake yote, katika Patrologia Latina ya Migne pamoja na faharasa.
 Pachomius

Jamii:Waliozaliwa 292
Jamii:Waliofariki 348
Jamii:Wamonaki
Jamii:Watawa waanzilishi
Jamii:Mababu wa jangwani
Jamii:Watakatifu wa Misri